България запазва 111-о място в света в класацията за свобода на медиите на международната организация "Репортери без граници". Така страната остава на последно място по този показател не само в целия Европейски съюз, но и в Европа.

Организацията припомня опита за свалянето от ефира на БНР на "опитния журналист" Силвия Великова, който показал "липсата на независимост в публичните медии и захватът, който някои политически лидери имат над редакционната независимост".

В краткото представяне на България на страницата на организацията напомня още за напускането на Миролюба Бенатова и Генка Шикерова, след като братя Домусчиеви придобиха "Нова телевизия". Назначаването на Емил Кошлуков за генерален директор на БНТ е довело до промяна на редакционната политика, която е станала видимо проправителствена, се казва в доклада.